送陳正德教諭常熟
作者：牟巘
朝代：宋

paragraphs: 此邦自是高陽里，陳太丘家好孫子。
十年閉戶養雋聲，我先子後一時起。
前時送兄今送弟，綵衣拜親親爲喜。
人言昆令而季强，羨君清標如玉峙。
善和尚有千卷書，一一窮探親夜几。
新詩那更翻手成，便當拾芥取青紫。
小營甘旨束書去，且煩私淑青衿士。
天公應念友于情，任國相望纔尺咫。
蘇州明白照兩縣，正好高吟清影裏。
吳江定作對牀留，笑隔垂虹膾鮮鯉。
托好我已三世深，待老敢當二生侍。
蕭蕭風雨起送客，萬里飛鴻看雙眥。
端明老子舊家聲，一舉先鞭從此始。